കോണ്ഗ്രസില് കലാപമുയര്ത്തി പുറത്താക്കപ്പെട്ട പി എസ് പ്രശാന്ത് സിപിഎമ്മില് ചേര്ന്നു സംസ്ഥാനത്തെ പുതിയ ഡിസിസി പുനസംഘടനയുമായി ബന്ധപ്പെട്ട് കോണ്ഗ്രസില് കലാപമുയര്ത്തിയതിന് പിന്നാലെ പാര്ട്ടിയില് നിന്നും പുറത്താക്കപ്പെട്ട പി എസ്പ്ര ശാന്ത് സിപിഎമ്മില് ചേര്ന്നു. സിപിഎമ്മിന്റെ കേരളത്തിലെ പാര്ട്ടി ആസ്ഥാനമായ എകെജി സെന്ററില് നേരിട്ടെത്തിയാണ് പ്രശാന്ത് അംഗത്വം നേടിയത്. സിപിഎം സംസ്ഥാന സെക്രട്ടറി എ.വിജയരാഘവന്്റെ വാര്ത്തസമ്മേളനത്തിന്്റെ അവസാനഘട്ടത്തിലേക്ക് പിഎസ് പ്രശാന്തിനെ സിപിഎമ്മിലേക്ക് വരവേല്ക്കുന്നതായുള്ള പ്രഖ്യാപനം ഉണ്ടാവുകയായിരുന്നു. കോണ്ഗ്രസില് ഹൈക്കമാന്ഡിന്്റെ പ്രവര്ത്തനം ജനാധിപത്യമില്ലാത്ത രീതിയിലേക്ക് മാറിയെന്ന് പിഎസ് പ്രശാന്ത് അഭിപ്രായപ്പെട്ടു. രാഷ്ട്രീയ പ്രവര്ത്തകന് മനസമാധാനവും സുരക്ഷിതത്വവുമാണ് വേണ്ടത്. സിപിഎമ്മിലേക്കെത്തിയതും അതു മാത്രം ആഗ്രഹിച്ചെന്നും താന് ഒരുപാധിയുമില്ലാതെയാണ് സിപിഎമ്മിലെത്തിയതെന്നും പ്രശാന്ത് കൂട്ടിച്ചേര്ത്തു. ഒരുതരത്തിലും അച്ചടക്കമില്ലാത്ത പാര്ട്ടിയാണ് കോണ്ഗ്രസ്. സ്ഥാനാര്ത്ഥിയായ എനിക്ക് തെരഞ്ഞെടുപ്പ് പ്രചാരണം നടത്താന് പോലും സാധിക്കാത്ത രീതിയിലാണ് കോണ്ഗ്രസിലെ അവസ്ഥയെന്നും പി എസ് പ്രശാന്ത് പറഞ്ഞു.